MATURALAC

 Ovu školsku godinu započeli smo na najljepši mogući način - maturalcem. Prvi tjedan nastave, u utorak, već u 6 i 40 bili smo na školskom parkiralištu sa svojim velikim koferima, ruksacima, podočnjacima. Svi su stigli na vrijeme, ubacili smo kofere u prtljažnik, krenuli.

 Vozili smo se dovoljno dugo da neki odspavaju, neki se raspričaju, a neki pak razgledaju predivne pejzaže što bi se pokazali svaki put kada bismo pomaknuli zastor. Posjetili smo razne gradove i mjesta. Prvi je bio Zadar, prelijep grad pun zanimljivih priča, s poznatim povijesnim građevinama, pričama i zanimljivim ljudima. Crkva sv. Donata najvrjedniji je spomenik predromaničkog graditeljstva te simbol Zadra. Crkva s tek pokojim zatvorenim prozorom i udubljenim lukom ističe se u središtu Zadra usprkos svojoj jednostavnosti. Šetajući uz more, mogli smo čuti zvuk morskih orgulja koje bi zasvirale svaki put kada bi vjetar zapuhao i more se zaljuljalo. Pozdravili smo sunce uz izum Nikole Bašića te u slobodno vrijeme pojeli nezaobilaznu kuglicu ili dvije sladoleda. Čuli smo ponešto i o običajima i povijesti Zadra. Zadrani ne samo da imaju morske orgulje već imaju i kamene bubnjeve, željezne posude napunjene kamenjem koje stvaraju „Tovareću muziku“. Čuli smo i o Mlečanima koji su nekada davno tamo živjeli. Na pitanja o sokolima, orlovima i drugim pticama grabežljivicama dobili smo odgovore u Udruzi Sokolarski centar blizu Šibenika. Ondje smo imali priliku uz duhovito i zanimljivo predavanje vidjeti, podragati te nahraniti sove i sokole koje u Sokolarskom centru spašavaju i liječe od raznih bolesti i ozljeda. U predvečerje smo se smjestili u kamp pokraj Trogira te se zabavili, rashladili i okupali u moru nakon napornog puta. Sutradan smo se uputili prema NP Krka i Šibeniku. Najljepši doživljaj toga dana bila je plovidba kroz kanjon Krke do Skradinskog buka te do otočića Visovca smještenog na jezeru koje je dio toka rijeke Krke. Boravak na otočiću traje 30 minuta da se ne poremeti mir redovnika koji ondje žive. Razgledali smo samostan, crkvu i muzej te prošetali prekrasnim perivojem koji okružuje samostan. Vidjeti staru crkvu s dva oltara i samostan, predmete iz 17. st. te najmanju knjigu na svijetu bio je poseban doživljaj. Na Krki smo vidjeli i dva poznata slapa - čaroban Roški slap te još poznatiji Skradinski buk. U Šibeniku smo najprije razgledali šibenske tvrđave - Barone i Tvrđavu sv. Mihovila, a potom smo se spustili u grad, prošetali se Šibenikom te vidjeli šibensku katedralu koja je zbog svojih iznimnih vrijednosti uvrštena u UNESCO-ov popis svjetskog kulturnog nasljeđa. Nakon napornog dana vratili smo se u kamp te sudjelovali u večernjem programu uz animatore. Treći dan posjetili smo Split i Trogiru, dva UNESCO-ova grada. U Splitu smo posjetili Dioklecijanovu palaču, čuli legendu o tome kako je Dioklecijan postao car zato što je ubio vepra, gdje je i što jeo te kako je vladao. Šetali smo poznatom Splitskom rivom, uskim splitskim ulicama, a jedna se zove „Pusti me proć!“ ili „Pusti me da prođem!“ i najuža je ulica u Splitu. Ondje se zaista ne mogu mimoići dvije osobe, uvjerili smo se na licu mjesta. Šetali smo i Dioklecijanovim podrumima. U Trogiru smo isto tako vidjeli razna znamenita mjesta i građevine. Naučili smo kako su nekada ljudi u Trogiru pokazivali svoje bogatstvo i društveni položaj, otkuda potječe ime grada i još mnogo toga. U Muzeju grada Trogira imali smo priliku vidjeti i originalni kipić Oscara koji je animator i redatelj Dušan Vukotić osvojio 1962. godine za animirani film "Surogat". Poslijepodne bilo je rezervirano za kupanje, sportove i igre. Svatko je mogao odabrati aktivnost po svom „guštu“. Svake večeri animatori su nam pripremili razne igre i načine zabave, a ispunjavali su i naše glazbene želje. Zadnja večer bila je najveselija, ali ujedno i najtužnija jer je bila oproštajna večer. Nakon četiri dana zabave, učenja, druženja i razgledavanja došlo je vrijeme za povratak kući. Spakirali smo svoje kofere, pospremili sobe, pojeli doručak koji ćemo zapamtiti po tome što smo sva četiri dana pokušali ugrabiti kroasane i krafne prije nego što nestanu te krenuli prema Sinju. U Sinju smo gledali film o Sinjskoj alki i Gospi Sinjskoj, razgledali Muzej Sinjske alke te slušali izlaganje o opremi i prošlosti te viteške igre. Vidjeli smo pravu alkarsku opremu te nagrade za slavodobitnike. Potom smo se uputili prema izvoru Cetine koji je poznat i kao Oko Dalmacije. Najprije smo ga imali priliku fotografirati s poveće udaljenosti, a onda smo se spustili do rijeke te čak i popili malo bistre hladne izvorske vode. Neki nisu odoljeli pa su se prskali i zalijevali vodom, dok nas sve nije u jednom trenutku zalila kiša, koja nije prestala padati tako brzo. Srećom, brzo smo se vratili u autobus te se osušili. Nakon toga posjetili smo i Knin, popeli se na Kninsku tvrđavu i čuli ponešto o njoj. Naporan uspon nakon svakodnevnog hodanja i razgledavanja isplatio se. Pogled s tvrđave sve nas je zadivio, pruža se na cijeli grad i okolicu. Nakon višednevnog hodanja svi su bili umorni. Neki su se jako veselili povratku u Zagreb, a neki su željeli da vožnja što duže potraje. Vožnja autobusom bila je, barem u mojim očima, predugačka. Na putu do Zagreba predviđeno je jedno zaustavljanje. Tada nas je dočekalo slatko osvježavajuće iznenađenje – lubenica kojom nas je počastila baka jednoga prijatelja, a koja je svakoga barem malo razveselila. Nakon duge vožnje stigli smo u Sesvete umorni i puni dojmova.

 Lijepo smo se proveli, dobro zabavili i svašta naučili. Sada počinjemo novu školsku godinu s puno lijepih uspomena s maturalca.

Franka Šimić, 8.e